Die titel van die bundel sinspeel op Rall se "verdwyning" sedert die publikasie van sy vorige bundel, Proefskrif, 25 jaar gelede. Dit is 'n bundel oor terugkeer (na Suid-Afrika én na die poësie) en is in vyf afdelings verdeel. Die karige Noord-Kaapse landskap waar hy grootgeword het, is veral in die eerste afdeling prominent, maar is 'n deurlopende tema.
Dié landskap vorm die basis vir die gesprek met N.P. van Wyk Louw wat dwarsdeur die bundel gevoer word. In die afdeling "Skep" kom skrywers, skilders en komponiste aan die bod, terwyl Rall se liefdesgedigte met metafore uit die sterrekunde verryk word. In die afdeling "Uitsê" word kommentaar op eietydse sosiale verskynsels gelewer, maar die kritiek word deur deernis en humor versag. Die laaste afdeling, "Besin", wil "kyk/op 'n leeftyd en die doderyk" en na geloof teen die agtergrond van wetenskaplike kennis. Rall se verse getuig van gestrooptheid en eenvoud en is baie toeganklik vir enige leser. Ná soveel jare van swye bied die bundel 'n welkome herbesinning en herwaardering van die digter se verbondenheid aan die land. - graffitibooks.co.za